‘Oorlog’ woed voort by WitsFoto: Twitter via @MASANGO123 Betogende studente het Maandagoggend weer chaos op die Braamfontein-kampus van die Universiteit van die Witwatersrand (Wits) veroorsaak ten spyte van ŉ swaar polisieteenwoordigheid en die implementering van streng veiligheidsmaatreëls deur die bestuur. Die betogers het gesê hulle sal nie toelaat dat klasse hervat word nie alvorens daar aan hul eis vir gratis onderrig gehoor gegee is. Betogers het hulle skynbaar nie gesteur aan die reël wat oor die naweek deur die universiteitsbestuur ingestel is, dat hulle slegs in afgebakende, geïdentifiseerde areas mag betoog nie. Foto: Twitter via @AI_WITS Polisiebeamptes en veiligheidswagte is weer eens met klippe bestook en die polisie het rubberkoeëls, skokgranate en traangas afgevuur om betogers uitmekaar te jaag. ŉ Rekenaarlaboratorium is vroeër met opset deur betogers oorstroom om studente uit die laboratorium uit te kry. Volgens mediaberigte is twee studente Maandag op die kampus in hegtenis geneem. Brig. Sally de Beer, nasionale polisiewoordvoerder, wou dit nie onmiddellik bevestig nie en het gesê volledige inligting sal Maandagmiddag tydens ŉ mediakonferensie gegee word. Foto: Twitter via @MASANGO123 Die universiteit het in ŉ verklaring gesê geen amnestie sal aan studente gegee word wat betrokke is by onwettige aktiwiteite nie. Die verklaring het ook beklemtoon dat die bestuur verskeie kere direk met die studenteleierskap asook deur middel van bemiddellaars vergader het, maar dat dit tevergeefs was. “Die senaat het ŉ nuwe akademiese kalender en eksamenrooster goedgekeur wat binne die volgende paar dae aan studente en personeellede beskikbaar gestel sal word. Geen studente sal verbied word om eksamen te skryf weens uitstaande klasgelde nie,” het die universiteit in die verklaring gesê. “Ons moedig studente aan om vandeesweek terug te keer na klasse, selfs al is daar ontwrigtings. Ons verstaan dat sommige klasse wel ontwrig word, maar ons het geen ander keuse nie as om te probeer om die akademiese jaar te red.”